CELEX: 32011D0353
Language: lt
Date: 1308268800000
Title: 2011/353/ES: 2011 m. birželio 17 d. Komisijos įgyvendinimo sprendimas, kuriuo nustatomas Sąjungos finansinis įnašas išlaidoms, patirtoms taikant neatidėliotinas kovos paukščių gripu priemones Vokietijoje 2007 m. (pranešta dokumentu Nr. C(2011) 4161)

18.6.2011   
            
            
               LT
            
            
               Europos Sąjungos oficialusis leidinys
            
            
               L 160/88
            
         KOMISIJOS ĮGYVENDINIMO SPRENDIMAS
   2011 m. birželio 17 d.
   kuriuo nustatomas Sąjungos finansinis įnašas išlaidoms, patirtoms taikant neatidėliotinas kovos paukščių gripu priemones Vokietijoje 2007 m.
   (pranešta dokumentu Nr. C(2011) 4161)
   (Tekstas autentiškas tik vokiečių kalba)
   (2011/353/ES)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2009 m. gegužės 25 d. Tarybos sprendimą 2009/470/EB dėl išlaidų veterinarijos srityje (1), ypač į jo 4 straipsnio 2 ir 3 dalis,
   kadangi:
   
               (1)
            
            
               Pagal Finansinio reglamento 75 straipsnį ir įgyvendinimo taisyklių 90 straipsnio 1 dalį įsipareigojimai dėl išlaidų iš Sąjungos biudžeto yra grindžiami ankstesniu institucijos arba kitų institucijų, kurioms institucija yra perdavusi įgaliojimus, finansavimo sprendimu, kuriame išdėstomi pagrindiniai su biudžeto išlaidomis susijusių veiksmų elementai.
            
         
               (2)
            
            
               Sprendimu 2009/470/EB nustatyta Sąjungos finansinio įnašo, skirto specialiųjų veterinarijos priemonių, įskaitant skubias priemones, išlaidoms padengti, nustatymo tvarka. Siekdama padėti kuo greičiau likviduoti paukščių gripą, Sąjunga turėtų finansiškai prisidėti prie reikalavimus atitinkančių valstybių narių patirtų išlaidų padengimo. To sprendimo 4 straipsnio 3 dalies pirmoje įtraukoje nustatyta, kokia dalis valstybių narių patirtų išlaidų privalo būti padengta.
            
         
               (3)
            
            
               Komisijos reglamentu (EB) Nr. 349/2005 (2) nustatytos Tarybos sprendime 90/424/EEB nurodytų skubių priemonių ir kampanijos prieš tam tikras gyvūnų ligas Bendrijos finansavimo taisyklės. Šio reglamento 3 straipsnyje nustatyta, kokiai daliai išlaidų padengti gali būti skiriama Sąjungos finansinė parama.
            
         
               (4)
            
            
               2008 m. birželio 4 d. Komisijos sprendimu 2008/441/EB dėl Bendrijos finansinės paramos išlaidoms, patirtoms 2007 m. Vokietijoje taikant skubias kovos su paukščių gripu priemones, atlyginti (3) Vokietijai buvo suteikta Sąjungos finansinė parama išlaidoms, patirtoms likviduojant paukščių gripą, atlyginti. Pagal šį sprendimą buvo išmokėta pirmoji 320 000,00 EUR išmoka.
            
         
               (5)
            
            
               2008 m. gegužės 13 d. ir 2008 m. liepos 25 d. Vokietija, vadovaudamasi Reglamento (EB) Nr. 349/2005 7 straipsnio 1 ir 2 dalimis, pateikė oficialų prašymą padengti išlaidas. 2009 m. vasario 9 d. buvo pradėtas ex ante auditas. Komisijos galutinės išvados buvo praneštos Vokietijai 2010 m. rugsėjo 20 d. raštu ir patvirtintos 2011 m. vasario 21 d. raštu.
            
         
               (6)
            
            
               Sąjungos finansinis įnašas privalo būti išmokamas tik su sąlyga, kad planuota veikla buvo tikrai įgyvendinta ir valdžios institucijos per nustatytus terminus pateikė visą reikalingą informaciją.
            
         
               (7)
            
            
               Vokietijos valdžios institucijos visiškai įvykdė techninius ir administracinius reikalavimus, nustatytus Sprendimo 2009/470/EB 4 straipsnio 1 dalyje ir Reglamento (EB) Nr. 349/2005 7 straipsnyje.
            
         
               (8)
            
            
               Atsižvelgiant į pirmiau minėtas aplinkybes, reikėtų nustatyti bendrą Sąjungos finansinį įnašą, kuriuo būtų padengtos reikalavimus atitinkančios išlaidos, patirtos 2007 m. likviduojant paukščių gripą Vokietijoje.
            
         
               (9)
            
            
               Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
            
         PRIĖMĖ ŠĮ SPRENDIMĄ:
   1 straipsnis
   Sąjungos finansinis įnašas išlaidoms, susijusioms su paukščių gripo likvidavimu Vokietijoje 2007 m., padengti yra 1 141 550,98 EUR. Tai yra finansavimo sprendimas, kaip apibrėžta Finansinio reglamento 75 straipsnyje.
   2 straipsnis
   Likusi finansinio įnašo dalis yra 821 550,98 EUR.
   3 straipsnis
   Šis sprendimas skirtas Vokietijos Federacinei Respublikai.
   
      Priimta Briuselyje 2011 m. birželio 17 d.
      
         
            Komisijos vardu
         
         John DALLI
         
            Komisijos narys
         
      
   
   
      (1)  OL L 155, 2009 6 18, p. 30.
   
      (2)  OL L 55, 2005 3 1, p. 12.
   
      (3)  OL L 156, 2008 6 14, p. 14.